PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială




Nr.27/203/26 mai 2004

R A P O R T

asupra proiectului de Lege privind aprobarea Ordonanţei de urgenţă a Guvernului nr.22/2004 pentru modificarea şi completarea Ordonanţei de urgenţă a Guvernului nr.95/2002 privind industria de apărare

1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.22/2004 pentru modificarea şi completarea Ordonanţei de urgenţă a Guvernului nr.95/2002 privind industria de apărare, trimis cu adresa nr.P.L.-X 288 din 10 mai 2004.

La întocmirea prezentului raport, Comisia a avut în vedere avizele primite de la Consiliul Legislativ, Consiliul Economic şi Social şi de la următoarele comisii:

· Comisia pentru buget, finanţe şi bănci;

· Comisia juridică, de disciplină şi imunităţi;

· Comisia pentru industrii şi servicii.

Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.95/2002 privind industria de apărare, în sensul introducerii unor noi măsuri de protecţie socială a personalului din industria de apărare ce urmează a fi disponibilizat.

Comisia propune Plenului adoptarea proiectului de lege din următoarele considerente:

a) Industria de apărare se confruntă cu o acută lipsă de comenzi de la beneficiari interni şi externi, care are drept consecinţă reducerea gradului de încărcare atât al capacităţilor de producţie cât şi al personalului aferent.

b) Majoritatea agenţilor economici din industria de apărare sunt localizaţi în zone monoindustriale, iar personalul disponibilizat nu are posibilităţi de recalificare şi de ocupare a altor locuri de muncă.

c) Este necesară adaptarea legislaţiei existente, pentru a permite ca în cadrul politicii de susţinere a restructurării şi accelerării procesului de privatizare a industriei de apărare, să fie protejată forţa de muncă ce urmează a fi disponibilizată.

2. Proiectul de lege face parte din categoria legilor ordinare, conform prevederilor constituţionale şi a fost adoptat de Senat în şedinţa din 3 mai 2004, cu respectarea prevederilor art.76 alin.(2) din Constituţia României, republicată.

3. La lucrările comisiei au fost prezenţi 20 deputaţi, din totalul de 21 membri ai comisiei.

La dezbaterea proiectului de lege a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-l Decebal Ilina, Secretar de Stat în cadrul Ministerului Economiei.

4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor, în şedinţa comisiei din 18 mai 2004, proiectul de lege a fost aprobat în forma prezentată de Senat, cu 15 voturi pentru şi o abţinere.

